נוצרים בלבנון

הנוצרים בלבנון (בערבית: المسيحية في لبنان) היא עדה דתית בעלת היסטוריה ארוכה המתחילה כמעט עם הופעת הנצרות.
הנוצרים מהווים כ 40.5% מאוכלוסיית לבנון, ריכוז הנוצרים הגבוה ביותר במזרח התיכון.

היסטוריה

הנצרות הממוסדת הגיעה לשטח של לבנון של ימינו כבר במאה הראשונה לספירה. לבנון הייתה כר פורה לפעילות נוצרית, כבר מימי המיסות של פאולוס באמצע המאה הראשונה. במאה הרביעית קונסטנטינוס הראשון הצהיר על דתו הנוצרית, כשהוא מעודד את הנצרות להפוך לדת המדינה.
בתחילת המאה החמישית כשמת הנזיר מארון בנו חסידיו מנזר לזכרו והם היוו את הגרעין שממנו צמחה הכנסייה המארונית, כנסייה אליה משתייכים רוב הנוצרים בלבנון. המארונים נאבקו במהלך ההיסטוריה הן בזרמים אחרים בנצרות והן באסלאם שהגיע במאה השמינית ללבנון. בתקופת מסעי הצלב קיבלה הנצרות בלבנון סיוע מהצלבנים, בעיקר מאלו שהגיעו מצרפת.
במאה ה-16 וה-17 התקיימו מאבקי כוח בין המתואלים (שיעים לבנונים) לבין המרונים (נוצרים), בצפון לבנון. בעקבות ניצחון המרונים בראשית המאה ה-18, נדדו מתואלים רבים דרומה.
לבנון המודרנית נוצרה כמדינה נפרדת מסוריה, עבור הנוצרים. בשנים שבין קבלת העצמאות ועד מלחמת האזרחים עזבו נוצרים רבים את לבנון. מדינות בהן קיימת קהילה גדולות של נוצרים יוצאי לבנון הן צרפת, קנדה, ברזיל וארצות הברית.

כנסיות ומנזרים בלבנון

ראש הכנסייה המארונית הוא הפטריארך המאורני של אנטיוכיה, שנבחר על ידי הבישופים של הכנסייה המארונית, וכיום יושב בבקרק, צפונית לביירות ברוב חודשי השנה ובעיירה הצפונית דימאן בחודשי הקיץ. הפטריארך הנוכחי (מאז 1986) הוא הקרדינל מאר נסראללה בוטרוס ספיר. כאשר נבחר פטריארך חדש, עליו לבקש את ברכת האפיפיור, ובכך לבטא את כפיפותו לכנסייה הקתולית. פטריארכים יכולים לקבל מעמד של קרדינל, בדרגת קרדינל-בישוף. הם חולקים דוקטרינה זהה עם הקתולים, אך המארונים משמרים את הליטורגיה הייחודית שלהם וההיררכיה המיוחדת. באופן כללי, הכנסייה המארונית שייכת למסורת האנטיוכית והיא זרם סירו-אנטיוכי. ארמית-סורית מהווה את שפת התפילה, ולא לטינית. למרות זאת, הכנסייה המארונית נחשבת, יחד עם הכנסייה הסורית-מאלברית, לכנסיות המושפעות יותר מלטינית מבין הכנסיות המזרחיות.
הכנסייה האורתודוקסית הראשית, היא הכנסייה האנטיוכית, היא הקתדרלה האורתודוקסית של גאורגיוס הקדוש. ישנם מנזרים בלבנון המופעלים על ידי הכנסיות המארוניות והאורתודכסית כאחת. מנזר גאורגיוס הקדוש בדיר אל-חרף, המנזר הבפטיסטי של יוחנן הקדוש בדאומה, הוקמו כבר במאה החמישית. מנזר בלמאנד בטריפולי הוא מנזר ותיק מאוד שמחזיק סמינר ואוניברסיטה הכפופה לו.

עניינים פוליטיים ודתיים נוכחיים

הסכם טאיף הביא ליצירת מערכת חלוקת כוח מחודשת בין המוסלמים והנוצרים בפוליטיקה הלבנונית. כתוצאה מכך המצב הכלכלי בלבנון השתפר מאוד. לבנון שיקמה את תשתיותיה. המאבקים בין חזבאללה לישראל, שאיימו לדרדר את לבנון מבחינה פוליטית וכלכלית, ומתח גובר בין קואליציית 14 במרץ אל מול קואליציית 8 במרץ איימו על יציבותה. העדה הנוצרית נכון ל-2009 מחולקת בין מפלגתו של מישל עאון לבין מפלגתו של סמיר ג'עג'ע, ומנהיגים נוצריים אחרים ממחנה 14 במרץ. אף על פי שרבים חששו שהסכם טאיף ידרדר את ההשפעה של הנוצרים ויעביר סמכויות מהנשיא (שנקבע להיות מארוני ע"פ ההסכם) לטובת ראש הממשלה (סוני), הנשיא הלבנוני עווד מחזיק בהשפעה רבה, בהיותו מפקד הכוחות המזוינים ובעל סמכות לאשר הקמת ממשלה בחתימתו בלבד. 
מנהיגים לבנונים רבים, וכן מנהיגים בעולם, בוחנים כיום את החזרת חלק מהסמכויות של נשיא הרפובליקה הלבנונית, שנלקחו ממנו בהסכם טאיף.
הנוצרים מחזיקים בתפקיד מפקד הצבא, שמהווה את מפקדם של כל הכוחות המזוינים הכפופים לנשיא. תפקיד זה ניתן למארונים מאז הקמת צבא לבנון. 
נשיא הבנק המרכזי הלבנוני הוא תפקיד המוחזק על ידי הנוצרים, כתוצאה מכך שרוב מערכות הבנקים והבנקים הפרטיים הפועלים בלבנון ומהווים את הבנקים הגדולים והחזקים ביותר במזרח התיכון, הם בבעלות נוצרים.

השפעת הארגונים האסלאמיסטים הקיצוניים

עם התחזקות כוחם של הארגונים הג'יהאדיסטים במזרח התיכון, וכיבוש חלקים נרחבים מעיראק ומסוריה על ידי ארגון דאעש וכפיית האסלאם הרדיקלי באיזורי שליטתו, חלה התעוררות וחשש בקרב המיעוט הנוצרי והדרוזי בלבנון בקשר לעתידם, עד כדי תחושת איום קיומי. חשש זה התגבר בעקבות אירועים שקרו בתוך לבנון כמו פלישת ג'הבת אל-נוצרה ודאעש לעיירת הגבול הלבנונית ערסאל באוגוסט 2014 והמשך עימותים מזוינים שהתרחשו בתחילת אוקטובר 2014 בטריפולי עם קבוצות לבנוניות חמושות המזוהות עם הארגונים האסלאמיסטים. במהלך שנה זו אירעו אירועים של ריסוס כתובות גרפיטי על גדרות כנסיות ובתי ספר נוצרים שכללו איומים של התקרבות המדינה האסלאמית ואימים לשחיטת נוצרים. חשש הנוצרים התגבר בעקבות התחלשות השלטון המרכזי וחוסר היכולת להגן עליהם, חלקים נרחבים מהציבור הנוצרי החלו להתחמש בעצמם ולחפש מקורות הגנה באופן עצמאי. לאורך שנת 2014 עלתה המתיחות בין הסונים לנוצרים והגברת האיומים כנגד הנוצרים וחשש למלחמת אזרחים. הציבור הנוצרי בלבנון בחר להתמודד עם האיומים והחשש ברמה התקשורתית-תעמולתית וגם ברמה הביטחונית-צבאית והתגייסות ל"פלוגת התנגדות" של נוצרים בפיקוד חזבאללה.